2020. gada 9. jūnijā Noteikumi Nr. 373

Rīgā (prot. Nr. 40 11. §)

**Kārtība, kādā sertificē civilās aviācijas gaisa kuģu lidojumu apkalpes locekļu apmācību sniedzējus**

Izdoti saskaņā ar

likuma "Par aviāciju"

31. panta trešo daļu

**I. Vispārīgie jautājumi**

1. Noteikumi nosaka kārtību, kādā sertificē fiziskās un juridiskās personas un iestādes, kurām ir tiesības sagatavot civilās aviācijas gaisa kuģa lidojumu apkalpes locekļus (turpmāk – lidojumu apkalpes locekļi).

2. Noteikumos lietotie termini atbilst terminiem, kas lietoti šādos Eiropas Savienības tiesību aktos:

2.1. Eiropas Parlamenta un Padomes 2018. gada 4. jūlija Regulas Nr. 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (turpmāk – regula Nr. 2018/1139), 3. pantā;

2.2. Komisijas 2011. gada 3. novembra Regulas (ES) Nr. 1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (turpmāk – regula Nr. 1178/2011), 2. pantā.

3. Kompetentā iestāde regulas Nr. 1178/2011 11.b. panta, VII pielikuma ORA.GEN.105. punkta un VIII pielikuma DTO.GEN.105. punkta izpratnē ir valsts aģentūra "Civilās aviācijas aģentūra" (turpmāk – Civilās aviācijas aģentūra).

4. Civilās aviācijas aģentūra:

4.1. sertificē regulas Nr. 1178/2011 10.a. panta 1. punkta pirmajā daļā minētās organizācijas (turpmāk – apstiprinātā mācību organizācija);

4.2. sertificē regulas Nr. 1178/2011 10.a. panta 1. punkta otrajā daļā minētās deklarētās mācību organizācijas (turpmāk – deklarētā mācību organizācija), izsniedzot apliecinājumu par deklarētās mācību organizācijas deklarācijas pieņemšanu;

4.3. sertificē nacionālās mācību organizācijas, kuras vēlas sagatavot lidojumu apkalpes locekļus amatierpilota apliecības vai tādas kvalifikācijas iegūšanai, kas dod tiesības veikt lidojumus ar regulas Nr. 2018/1139 I pielikumā minētajiem gaisa kuģiem (turpmāk – nacionālā mācību organizācija), izsniedzot apliecinājumu par nacionālās mācību organizācijas deklarācijas pieņemšanu, kā arī apstiprina attiecīgās nacionālās mācību organizācijas mācību kursa programmas.

5. Civilās aviācijas aģentūra savā tīmekļvietnē publicē regulas Nr. 1178/2011 VI pielikuma ARA.GEN.220. punkta "b" apakšpunktā minēto informāciju, tiklīdz šāda informācija ir Civilās aviācijas aģentūras rīcībā, kā arī šādu informāciju:

5.1. nacionālās mācību organizācijas nosaukums, tai piešķirtais numurs un mācību kursa programmas nosaukums, kuru nacionālā mācību organizācija ir tiesīga pasniegt;

5.2. ziņas par apstiprinātās mācību organizācijas, deklarētās mācību organizācijas un nacionālās mācību organizācijas darbības ierobežošanu, apturēšanu vai aizliegumu.

6. Civilās aviācijas aģentūra:

6.1. veic apstiprinātās mācību organizācijas un deklarētās mācību organizācijas uzraudzību saskaņā ar regulas Nr. 1178/2011 VI pielikuma ARA.GEN.305. punktā noteikto uzraudzības programmu;

6.2. veic nacionālās mācību organizācijas uzraudzību saskaņā ar Civilās aviācijas aģentūras sagatavotu uzraudzības programmu. Uzraudzības gaitā Civilās aviācijas aģentūra:

6.2.1. izvērtē nacionālās mācību organizācijas darbības rokasgrāmatas un mācību rokasgrāmatas atbilstību šiem noteikumiem un normatīvajiem aktiem, kas regulē civilās aviācijas gaisa kuģu lidojumu apkalpes locekļu apliecības izsniegšanas kārtību;

6.2.2. veic plānotus un neplānotus nacionālās mācību organizācijas auditus un inspekcijas;

6.2.3. sagatavo 2. līmeņa neatbilstības ziņojumu, ja konstatē, ka nacionālās mācību organizācijas mācību programma neatbilst šo noteikumu 6.2.1. apakšpunktā minētajām prasībām vai nacionālās mācību organizācijas darbība neatbilst deklarācijā un tai pievienotajos dokumentos noteiktajām prasībām un tas varētu pazemināt lidojumu drošuma līmeni vai apdraudēt lidojumu drošumu;

6.2.4. sagatavo 1. līmeņa neatbilstības ziņojumu, ja konstatē, ka nacionālās mācību organizācijas darbība neatbilst deklarācijā un tai pievienotajos dokumentos noteiktajām prasībām un tas būtiski pazemina lidojumu drošuma līmeni vai ievērojami apdraud lidojumu drošumu.

7. Civilās aviācijas aģentūra nacionālajai mācību organizācijai:

7.1. sagatavo 1. līmeņa neatbilstības ziņojumu, ja:

7.1.1. nacionālā mācību organizācija pēc divu rakstisku pieprasījumu saņemšanas nenodrošina Civilās aviācijas aģentūras inspektoriem piekļuvi nacionālās mācību organizācijas telpām, gaisa kuģiem, lidojumu simulācijas trenažieru iekārtām, dokumentiem, pierakstiem, procedūrām un citiem dokumentiem, kas saistīti ar nacionālās mācību organizācijas darbību;

7.1.2. nacionālās mācību organizācijas deklarācijā un tai pievienotajos dokumentos ir sniegta apzināti nepatiesa informācija;

7.1.3. nacionālā mācību organizācija uzsāk tāda mācību kursa pasniegšanu, kas nav iekļauts deklarācijā, un attiecīgā mācību kursa programma nav iesniegta Civilās aviācijas aģentūrā;

7.1.4. nacionālās mācību organizācijas norīkotais atbildīgais vadītājs neatbilst šo noteikumu 40.4.1. apakšpunktā minētajām prasībām;

7.2. sagatavo 2. līmeņa neatbilstības ziņojumu, ja neatbilstība pēc atklāšanas uzreiz nav klasificējama kā 1. līmeņa neatbilstība.

8. Ja Civilās aviācijas aģentūra nacionālajai mācību organizācijai ir sagatavojusi:

8.1.  2. līmeņa neatbilstības ziņojumu, – nacionālā mācību organizācija Civilās aviācijas aģentūras noteiktajā termiņā, kas nav ilgāks par 15 dienām, iesniedz tai konstatētās neatbilstības cēloņu analīzi un neatbilstības novēršanas plānu un ne vēlāk kā triju mēnešu laikā pēc neatbilstības ziņojuma saņemšanas novērš konstatēto neatbilstību. Ja nacionālā mācību organizācija minētajā termiņā nav veikusi konstatētās neatbilstības cēloņu analīzi, nav izstrādājusi neatbilstības novēršanas plānu vai nenovērš konstatēto neatbilstību, Civilās aviācijas aģentūra to klasificē kā 1. līmeņa neatbilstību;

8.2.  1. līmeņa neatbilstības ziņojumu, – Civilās aviācijas aģentūra nacionālajai mācību organizācijai nekavējoties aizliedz pasniegt mācību kursus vai nosaka attiecīgus ierobežojumus līdz brīdim, kad nacionālā mācību organizācija novērsusi 1. līmeņa neatbilstību. Nacionālā mācību organizācija Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrā konstatētās neatbilstības cēloņu analīzi un neatbilstības novēršanas plānu.

9. Par apstiprinātās mācību organizācijas, deklarētās mācību organizācijas un nacionālās mācību organizācijas mācību kursa programmas, darbības rokasgrāmatas un mācību rokasgrāmatas atbilstību regulas Nr. 1178/2011 I, VII un VIII pielikumam un šiem noteikumiem atbild attiecīgās mācību organizācijas atbildīgais vadītājs.

10. Ja Civilās aviācijas aģentūra, veicot uzraudzību saskaņā ar likuma "Par aviāciju" 6. panta otrās daļas 12. punktu, aptur vai anulē apstiprinātās mācību organizācijas sertifikātu, deklarētās mācību organizācijas apstiprinājumu vai nacionālās mācību organizācijas apstiprinājumu, tā turētājam piecu dienu laikā pēc minētā lēmuma paziņošanas attiecīgais sertifikāts vai apstiprinājums jānodod Civilās aviācijas aģentūrā.

**II. Apstiprinātās mācību organizācijas sertificēšanas kārtība**

11. Latvijas Republikā apstiprinātās mācību organizācijas sertifikātu var iegūt juridiska persona vai iestāde (turpmāk – mācību organizācija), kura atbilst regulas Nr. 1178/2011 VII pielikuma ORA.GEN.105. punkta "a" apakšpunkta 1. punkta "i" apakšpunkta prasībām un kurā ir ieviesta un uzturēta regulas Nr. 1178/2011 VII pielikuma ORA.GEN.200. punktā noteiktā pārvaldības sistēma.

12. Lai saņemtu apstiprinātās mācību organizācijas sertifikātu, kas dod tiesības sagatavot lidojumu apkalpes locekļus attiecīgās lidojumu apkalpes locekļa apliecības un ar to saistīto kvalifikāciju un sertifikātu iegūšanai, mācību organizācija iesniedz Civilās aviācijas aģentūrā šādus dokumentus:

12.1. iesniegumu apstiprinātās mācību organizācijas sertifikāta saņemšanai (turpmāk šajā nodaļā – iesniegums) (1. pielikums);

12.2. dokumentu, kas apliecina, ka mācību organizācijā atbilstoši regulas Nr. 1178/2011 VII pielikuma ORA.GEN.210., ORA.ATO.110. un ORA.ATO.210. punktā un šo noteikumu 13. punktā minētajām prasībām ir šāds personāls:

12.2.1. atbildīgais vadītājs;

12.2.2. atbilstības uzraudzības vadītājs;

12.2.3. drošuma vadītājs;

12.2.4. mācību kursa vadītājs;

12.2.5. teorētisko zināšanu pasniedzējs, tostarp vecākais teorētisko zināšanu pasniedzējs (ja piemērojams);

12.2.6. lidojumu instruktors un lidojumu simulācijas trenažiera instruktors, tostarp vecākais lidojumu instruktors (ja piemērojams);

12.3. mācību kursa programmu atbilstoši regulas Nr. 1178/2011 VII pielikuma ORA.ATO.125. un ORA.ATO.225. punktam;

12.4. darbības rokasgrāmatu un mācību rokasgrāmatu atbilstoši regulas Nr. 1178/2011 VII pielikuma ORA.ATO.130. un ORA.ATO.230. punktam;

12.5. to dokumentu kopijas, kuri apliecina īpašuma tiesības vai turējuma tiesības uz regulas Nr. 1178/2011 VII pielikuma ORA.GEN.215. punktā noteiktajām telpām;

12.6. to dokumentu kopijas, kuri apliecina īpašuma tiesības vai lietošanas tiesības uz gaisa kuģiem un lidojumu simulācijas trenažieru iekārtām, kuras paredzēts izmantot plānotajos mācību kursos.

13. Par apstiprinātās mācību organizācijas:

13.1. atbildīgo vadītāju regulas Nr. 1178/2011 VII pielikuma ORA.GEN.210. punkta "a" apakšpunkta izpratnē var norīkot personu:

13.1.1. kurai saskaņā ar juridiskās personas statūtiem vai iestādes rīkojumu ir piešķirtas paraksta tiesības;

13.1.2. kurai pēdējo triju gadu laikā nav bijusi apturēta vai anulēta lidojumu apkalpes locekļa apliecība sakarā ar pieļautajiem pārkāpumiem gaisa kuģu lidojumu drošuma jomā;

13.1.3. kura pēdējo triju gadu laikā nav bijusi atbildīgais vadītājs, atbilstības uzraudzības vadītājs vai drošuma vadītājs tādā apstiprinātā mācību organizācijā, deklarētā mācību organizācijā vai nacionālā mācību organizācijā, kuras darbība apturēta, anulēta vai ierobežota sakarā ar pieļautajiem pārkāpumiem vai neatbilstībām gaisa kuģu lidojumu drošuma jomā;

13.2. atbilstības uzraudzības vadītāju regulas Nr. 1178/2011 VII pielikuma ORA.GEN.210. punkta "b" apakšpunkta izpratnē var norīkot personu, kura:

13.2.1. atbilst šo noteikumu 13.1.2. un 13.1.3. apakšpunktā minētajām prasībām;

13.2.2. ir pabeigusi mācību kursus gaisa kuģa lidojumu apkalpes locekļu apmācības, mācību organizāciju sertificēšanas un darbības jomā;

13.2.3. atbilst vismaz vienai no šādām prasībām:

13.2.3.1. personai ir vai ir bijusi lidojumu apkalpes locekļa apliecība;

13.2.3.2. persona ir ieguvusi augstāko izglītību civilās aviācijas jomā;

13.2.3.3. personai ir vismaz triju gadu darba pieredze lidojumu apkalpes locekļu apmācības, gaisa kuģu ekspluatācijas vai civilās aviācijas uzraudzības jomā;

13.3. drošuma vadītāju regulas Nr. 1178/2011 VII pielikuma ORA.GEN.210. punkta "b" apakšpunkta izpratnē var norīkot personu, kura:

13.3.1. atbilst šo noteikumu 13.1.2. un 13.1.3. apakšpunktā minētajām prasībām;

13.3.2. ir pabeigusi mācību kursus par gaisa kuģu lidojumu drošuma vadības sistēmu.

14. Šo noteikumu 12.3. un 12.4. apakšpunktā minētos dokumentus var izstrādāt kā atsevišķus dokumentus vai kā vienu dokumentu, nedublējot informāciju un nodrošinot kopēju satura rādītāju katra dokumenta sākumā.

15. Civilās aviācijas aģentūra mācību organizācijas sertificēšanu veic šādos posmos:

15.1. pirmssertifikācijas dokumentu izskatīšanas posms – Civilās aviācijas aģentūra pārbauda, vai iesniegumā ir iekļauta visa nepieciešamā informācija un vai ir iesniegti visi nepieciešamie dokumenti atbilstoši iesniegumā norādītajiem plānotajiem mācību kursiem;

15.2. sertificēšanas posms, kurā ietilpst:

15.2.1. dokumentu audits – Civilās aviācijas aģentūra pārbauda mācību organizācijas norīkotā personāla kvalifikācijas un pieredzes atbilstību, kā arī mācību kursa programmu, darbības rokasgrāmatas un mācību rokasgrāmatas atbilstību regulas Nr. 1178/2011 I un VII pielikuma prasībām;

15.2.2. pārbaude uz vietas.

16. Civilās aviācijas aģentūra 15 dienu laikā pēc iesnieguma saņemšanas veic pirmssertifikācijas dokumentu izskatīšanas posmā iekļautās darbības un pieņem vienu no šādiem lēmumiem:

16.1. uzsākt sertificēšanas posmu, ja iesniegumā ir iekļauta visa nepieciešamā informācija un ir iesniegti visi nepieciešamie dokumenti atbilstoši iesniegumā norādītajiem plānotajiem mācību kursiem;

16.2. pieprasīt precizēt iesniegumā sniegto informāciju, ja tajā nav iekļauta visa nepieciešamā informācija, vai iesniegt trūkstošos dokumentus.

17. Mācību organizācija 15 dienu laikā pēc šo noteikumu 16.2. apakšpunktā minētā lēmuma paziņošanas iesniedz Civilās aviācijas aģentūrā precizēto iesniegumu vai pieprasītos dokumentus.

18. Precizējot iesniegumu, mācību organizācijai nav atļauts papildināt to ar jaunu mācību kursu vai mainīt šo noteikumu 12.2. apakšpunktā minēto personālu. Ja mācību organizācija vēlas papildināt iesniegumu ar jaunu mācību kursu vai veikt izmaiņas šo noteikumu 12.2. apakšpunktā minētā personāla sastāvā, tā iesniedz jaunu iesniegumu šo noteikumu 12. punktā minētajā kārtībā, vienlaikus atsaucot iepriekšējo iesniegumu.

19. Civilās aviācijas aģentūra 10 dienu laikā pēc šo noteikumu 17. punktā minēto dokumentu saņemšanas pieņem vienu no šādiem lēmumiem:

19.1. uzsākt sertificēšanas posmu, ja iesniegumā ir iekļauta visa nepieciešamā informācija un ir iesniegti visi nepieciešamie dokumenti atbilstoši iesniegumā norādītajiem plānotajiem mācību kursiem;

19.2. atteikt sertificēšanas posma uzsākšanu, ja iesniegumā nav iekļauta pieprasītā informācija vai nav iesniegti pieprasītie dokumenti.

20. Pēc šo noteikumu 16.1. vai 19.1. apakšpunktā minētā lēmuma pieņemšanas tiek uzsākts sertificēšanas posms, ievērojot šādus termiņus:

20.1. triju mēnešu laikā Civilās aviācijas aģentūra veic mācību organizācijas dokumentu auditu un pārbaudi uz vietas, ievērojot šo noteikumu 22. punktā minēto prasību;

20.2. Civilās aviācijas aģentūras noteiktajā termiņā, kas nav ilgāks par trim mēnešiem, mācību organizācija veic regulas Nr. 1178/2011 VII pielikuma ORA.GEN.150. punktā noteiktās darbības, ja mācību organizācija ir saņēmusi šo noteikumu 22. punktā minēto neatbilstības ziņojumu;

20.3. mēneša laikā pēc šo noteikumu 20.2. apakšpunktā minētā termiņa beigām Civilās aviācijas aģentūra veic atkārtotu mācību organizācijas dokumentu auditu un pārbaudi uz vietas, ievērojot šo noteikumu 22. punktā minēto prasību.

21. Dokumentu audita laikā Civilās aviācijas aģentūra, ņemot vērā iesniegto mācību kursa programmu, kā arī darbības rokasgrāmatas un mācību rokasgrāmatas apjomu, izlases kārtībā pārbauda, vai tajās atbilstoši plānotajiem mācību kursiem ir ieviestas un aprakstītas nepieciešamās procedūras un prasības saskaņā ar regulas Nr. 1178/2011 I un VII pielikumu. Civilās aviācijas aģentūra neveic mācību organizācijas iesniegto dokumentu precizēšanu.

22. Pārbaudi uz vietas Civilās aviācijas aģentūra veic, ja mācību organizācijas dokumentu auditā nav konstatētas regulas Nr. 1178/2011 VI pielikuma ARA.GEN.350. punkta "b" vai "c" apakšpunktā noteiktās 1. vai 2. līmeņa neatbilstības.

23. Ja sertificēšanas posmā mācību organizācijai ir konstatēta 1. vai 2. līmeņa neatbilstība, Civilās aviācijas aģentūra sagatavo attiecīgu neatbilstības ziņojumu un rakstiski informē par to mācību organizācijas atbildīgo vadītāju, vienlaikus nosakot termiņu koriģējošo darbību veikšanai atbilstoši regulas Nr. 1178/2011 VII pielikuma ORA.GEN.150. punktam.

24. Mācību organizācijas atbildīgais vadītājs un atbilstības uzraudzības vadītājs atbild par nepieciešamo pasākumu veikšanu, lai novērstu Civilās aviācijas aģentūras konstatētās neatbilstības un nodrošinātu Civilās aviācijas aģentūrā iesniegtās mācību kursa programmas, darbības rokasgrāmatas un mācību rokasgrāmatas atbilstību regulas Nr. 1178/2011 I un VII pielikuma prasībām.

25. Mācību organizācija, iesniedzot Civilās aviācijas aģentūrā precizēto mācību kursa programmu, darbības rokasgrāmatu un mācību rokasgrāmatu, norāda veiktos labojumus un katrā dokumentā aiz satura rādītāja paredz izmaiņu kontroles statusa un spēkā esošo lapu vai rindkopu sarakstu.

26. Civilās aviācijas aģentūra izsniedz apstiprinātās mācību organizācijas sertifikātu atbilstoši regulas Nr. 1178/2011 VI pielikuma III papildinājumam, ja mācību organizācijas dokumenti, personāls, telpas, aprīkojums un procedūras atbilst regulas Nr. 1178/2011 I un VII pielikuma prasībām paredzēto mācību kursu pasniegšanai.

27. Civilās aviācijas aģentūra pieņem lēmumu atteikt apstiprinātās mācību organizācijas sertifikāta izsniegšanu, ja mācību organizācija Civilās aviācijas aģentūras noteiktajā termiņā nav izpildījusi regulas Nr. 1178/2011 VII pielikuma ORA.GEN.150. punkta "a" vai "b", vai "c" apakšpunkta prasības.

**III. Deklarētās mācību organizācijas statusa piešķiršanas un
mācību programmas apstiprināšanas kārtība**

28. Par deklarēto mācību organizāciju var būt fiziska persona, kas ir reģistrējusies kā komersants, juridiska persona vai iestāde un kuras galvenā saimnieciskās darbības vieta ir Latvijas Republika.

29. Deklarētās mācību organizācijas statusu pretendents iegūst ar brīdi, kad tas Civilās aviācijas aģentūrā iesniedz šādus dokumentus:

29.1. deklarāciju atbilstoši regulas Nr. 1178/2011 VIII pielikuma DTO.GEN.115. punkta "a" apakšpunktam un VIII pielikuma 1. papildinājumam;

29.2. mācību kursa programmu atbilstoši regulas Nr. 1178/2011 VIII pielikuma DTO.GEN.115. punkta "c" apakšpunktam un DTO.GEN.230. punktam;

29.3. pieteikumu mācību kursa programmas apstiprināšanai, ja tāda ir nepieciešama saskaņā ar regulas Nr. 1178/2011 VIII pielikuma DTO.GEN.230. punkta "c" apakšpunktu.

30. Papildus šo noteikumu 29. punktā minētajiem dokumentiem pretendents iesniedz šādus dokumentus:

30.1. to dokumentu kopijas, kuri apliecina regulas Nr. 1178/2011 VIII pielikuma DTO.GEN.210. punktā minētā personāla esību, un minētā personāla kvalifikāciju apliecinošu dokumentu kopijas;

30.2. to dokumentu kopijas, kuri apliecina īpašuma tiesības vai turējuma tiesības uz regulas Nr. 1178/2011 VIII pielikuma DTO.GEN.215. punktā noteiktajām telpām;

30.3. to dokumentu kopijas, kuri apliecina īpašuma tiesības vai lietošanas tiesības uz regulas Nr. 1178/2011 VIII pielikuma DTO.GEN.240. punktā minētajiem gaisa kuģiem un lidojumu simulācijas trenažieru iekārtām;

30.4. dokumentu, kas apliecina, ka pretendents ir ieviesis atgadījumu ziņošanas sistēmu atbilstoši Eiropas Parlamenta un Padomes 2014. gada 3. aprīļa Regulas Nr. 376/2014 par ziņošanu, analīzi un turpmākajiem pasākumiem attiecībā uz atgadījumiem civilajā aviācijā un ar ko groza Eiropas Parlamenta un Padomes Regulu (ES) Nr. 996/2010 un atceļ Eiropas Parlamenta un Padomes Direktīvu 2003/42/EK, Komisijas Regulas (EK) Nr. 1321/2007 un (EK) Nr. 1330/2007, 4. un 5. pantam, un drošuma politiku, kurā ir noteikti līdzekļi un metodes, ko izmanto apdraudējuma identificēšanai, drošības riska novērtēšanai un drošības risku mazināšanas pasākumu ieviešanai.

31. Par deklarētās mācību organizācijas atbildīgo vadītāju regulas Nr. 1178/2011 VIII pielikuma DTO.GEN.210. punkta "a" apakšpunkta 1. punkta izpratnē var norīkot personu, kurai saskaņā ar juridiskās personas statūtiem vai iestādes rīkojumu ir piešķirtas paraksta tiesības.

32. Deklarētā mācību organizācija, iesniedzot Civilās aviācijas aģentūrā šo noteikumu 29.1. un 29.2. apakšpunktā minētos dokumentus, var uzsākt deklarācijā norādīto regulas Nr. 1178/2011 VIII pielikuma DTO.GEN.110. punkta "a" apakšpunktā minēto mācību kursu pasniegšanu.

33. Deklarētā mācību organizācija var uzsākt deklarācijā norādītā regulas Nr. 1178/2011 VIII pielikuma DTO.GEN.110. punkta "b" apakšpunktā minētā mācību kursa pasniegšanu, ja ir saņemts Civilās aviācijas aģentūras attiecīgās mācību kursa programmas apstiprinājums.

34. Deklarētā mācību organizācija ne vēlāk kā 10 dienu laikā informē Civilās aviācijas aģentūru par regulas Nr. 1178/2011 VIII pielikuma DTO.GEN.116. punktā noteiktajām izmaiņām un darbības izbeigšanu, kā arī par izmaiņām, kas attiecas uz šo noteikumu 30. punktā minētajiem dokumentiem.

35. Izmaiņas šo noteikumu 33. punktā minētajā mācību kursa programmā atļauts ieviest tikai pēc tam, kad tās ir apstiprinātas Civilās aviācijas aģentūrā.

36. Civilās aviācijas aģentūra:

36.1.  15 dienu laikā pēc deklarētās mācību organizācijas pirmreizējās deklarācijas vai tādas deklarācijas saņemšanas, ar kuru deklarētā mācību organizācija ir paziņojusi par izmaiņām, izskata attiecīgo deklarāciju un rīkojas saskaņā ar regulas Nr. 1178/2011 VI pielikuma ARA.DTO.100. punktu;

36.2. triju mēnešu laikā pēc mācību kursa programmas saņemšanas izvērtē tās atbilstību saskaņā ar regulas Nr. 1178/2011 VI pielikuma ARA.DTO.110. punktu;

36.3. mēneša laikā pēc šo noteikumu 33. punktā minētā mācību kursa programmas izmaiņu saņemšanas izvērtē to atbilstību saskaņā ar regulas Nr. 1178/2011 VI pielikuma ARA.DTO.110. punktu.

37. Deklarētā mācību organizācija sagatavo un katru gadu līdz 1. martam iesniedz Civilās aviācijas aģentūrā regulas Nr. 1178/2011 VIII pielikuma DTO.GEN.270. punktā noteikto ikgadējo iekšējo pārskatu un darbības pārskatu par iepriekšējo kalendāra gadu.

38. Deklarētā mācību organizācija zaudē tās statusu regulas Nr. 1178/2011 VIII pielikuma DTO.GEN.135. punktā minētajos gadījumos, kā arī tad, ja Civilās aviācijas aģentūra saskaņā ar regulas Nr. 1178/2011 VI pielikuma ARA.GEN.350. punkta "da" apakšpunktu ir pieņēmusi lēmumu aizliegt deklarētās mācību organizācijas deklarācijā norādīto mācību kursu pasniegšanu.

**IV. Nacionālās mācību organizācijas statusa piešķiršanas un mācību programmas apstiprināšanas kārtība**

39. Par nacionālo mācību organizāciju var būt fiziska persona, kas ir reģistrējusies kā komersants, juridiska persona vai iestāde un kuras galvenā saimnieciskās darbības vieta ir Latvijas Republika.

40. Nacionālās mācību organizācijas statusu pretendents iegūst ar brīdi, kad Civilās aviācijas aģentūrā iesniedz šādus dokumentus:

40.1. deklarāciju par nacionālās mācību organizācijas izveidi (2. pielikums);

40.2. darbības rokasgrāmatu (3. pielikums);

40.3 mācību rokasgrāmatu, kurā iekļauta arī katra deklarācijā norādītā mācību kursa programma (4. pielikums);

40.4. to dokumentu kopijas, kuri apliecina šāda personāla esību:

40.4.1. atbildīgais vadītājs. Par atbildīgo vadītāju var norīkot personu:

40.4.1.1. kurai saskaņā ar juridiskās personas vai iestādes statūtiem vai rīkojumu ir piešķirtas paraksta tiesības;

40.4.1.2. kurai pēdējo triju gadu laikā nav bijusi apturēta vai anulēta lidojumu apkalpes locekļa apliecība sakarā ar pieļautajiem pārkāpumiem gaisa kuģu lidojumu drošuma jomā;

40.4.1.3. kura pēdējo triju gadu laikā nav bijusi atbildīgā persona tādā apstiprinātā mācību organizācijā, deklarētā mācību organizācijā vai nacionālā mācību organizācijā, kuras darbība apturēta vai ierobežota sakarā ar pieļautajiem pārkāpumiem vai neatbilstībām gaisa kuģu lidojumu drošuma jomā;

40.4.2. mācību kursa vadītājs. Par mācību kursa vadītāju var norīkot personu, kurai:

40.4.2.1. ir vai pēdējo triju gadu laikā pirms norīkošanas par mācību kursa vadītāju ir bijusi lidojumu apkalpes locekļa apliecība ar derīgu attiecīgu kvalifikācijas atzīmi un instruktora kvalifikācijas atzīmi atbilstoši nacionālās mācību organizācijas plānotajiem mācību kursiem:

40.4.2.2. pēdējo triju gadu laikā nav bijusi apturēta vai anulēta lidojumu apkalpes locekļa apliecība vai instruktora kvalifikācija sakarā ar pieļautajiem pārkāpumiem gaisa kuģu lidojumu drošuma jomā;

40.4.3. mācību kursa vadītāja vietnieks, ja pretendents plāno pasniegt mācību kursus vairāk nekā vienas gaisa kuģa kategorijas lidojumu apkalpes locekļa apliecības iegūšanai. Par mācību kursa vadītāja vietnieku var norīkot personu, kura atbilst šo noteikumu 40.4.2. apakšpunktā minētajām prasībām;

40.4.4. teorētisko zināšanu pasniedzējs. Par teorētisko zināšanu pasniedzēju var norīkot personu, kura atbilst vismaz vienai no šādām prasībām:

40.4.4.1. ir ne mazāk kā divu gadu praktiska pieredze aviācijā, kas attiecas uz plānoto teorētisko zināšanu pasniegšanu, un ir pabeigusi mācību metodikas programmu;

40.4.4.2. ir ne mazāk kā divu gadu pieredze teorētisko zināšanu pasniegšanā;

40.4.5. lidojumu instruktors. Par lidojumu instruktoru var norīkot personu, kurai ir lidojumu apkalpes locekļa apliecība ar derīgu tādu kvalifikācijas atzīmi, kādas iegūšanai plānots pasniegt praktiskos mācību lidojumus, un derīga atbilstoša lidojumu instruktora kvalifikācija;

40.5. to dokumentu kopijas, kuri apliecina īpašuma tiesības vai valdījuma tiesības uz šo noteikumu 41. punktā minētajām telpām;

40.6. to dokumentu kopijas, kuri apliecina īpašuma tiesības vai lietošanas tiesības uz gaisa kuģiem un lidojumu simulācijas trenažieru iekārtām, kuras paredzēts izmantot plānotajos mācību kursos.

41. Lai varētu pasniegt deklarācijā norādītos mācību kursus, nacionālajai mācību organizācijai jābūt šādām telpām:

41.1. lidojumu plānošanas un instruktāžas telpa, kurā ir:

41.1.1. jaunākās aeronavigācijas kartes;

41.1.2. jaunākā aeronavigācijas informācija;

41.1.3. jaunākā meteoroloģiskā informācija;

41.1.4. sakari ar gaisa satiksmes vadību (ja piemērojams);

41.1.5. citi ar lidojumu drošumu saistītie materiāli;

41.2. telpas, kurās lidojumu instruktori var sagatavot pārskatus par studentpilotiem, veikt ierakstus un aizpildīt citu ar mācībām saistītu dokumentāciju;

41.3. atpūtas un personiskās higiēnas telpas instruktoriem un studentpilotiem;

41.4. teorētisko zināšanu pasniegšanai paredzētās telpas:

41.4.1. kas piemērotas studentpilotu skaitam;

41.4.2. kurās ir teorētisko zināšanu pasniegšanai nepieciešamais aprīkojums.

42. Nacionālā mācību organizācija, iesniedzot Civilās aviācijas aģentūrā šo noteikumu 40. punktā minētos dokumentus, var uzsākt šo noteikumu 40.1. apakšpunktā minētajā deklarācijā norādīto mācību kursu pasniegšanu lidojumu apkalpes locekļiem amatierpilota apliecības saņemšanai, kas dod tiesības veikt lidojumus ar regulas Nr. 2018/1139 1. pielikumā minētajiem gaisa kuģiem.

43. Nacionālā mācību organizācija var uzsākt šo noteikumu 40.1. apakšpunktā minētajā deklarācijā norādīto mācību kursu pasniegšanu lidojumu apkalpes locekļiem gaisa kuģa tipa kvalifikācijas iegūšanai, ja ir saņemts Civilās aviācijas aģentūras attiecīgās mācību kursa programmas apstiprinājums.

44. Nacionālā mācību organizācija 10 dienu laikā informē Civilās aviācijas aģentūru par izmaiņām šo noteikumu 40. punktā minētajos dokumentos.

45. Izmaiņas šo noteikumu 43. punktā minētajā mācību kursa programmā atļauts ieviest tikai pēc tam, kad tās ir apstiprinātas Civilās aviācijas aģentūrā.

46. Civilās aviācijas aģentūra 15 dienu laikā pēc nacionālās mācību organizācijas pirmreizējās deklarācijas vai tādas deklarācijas saņemšanas, ar kuru nacionālā mācību organizācija paziņojusi par izmaiņām, izskata attiecīgo deklarāciju un pieņem vienu no šādiem lēmumiem:

46.1. izsniegt apliecinājumu par deklarācijas pieņemšanu, piešķirot nacionālās mācību organizācijas identifikācijas numuru, un iekļaut nacionālo mācību organizāciju uzraudzības programmā, ja deklarācijā ir iekļauta visa nepieciešamā informācija un ir pievienoti visi šo noteikumu 40. punktā minētie dokumenti;

46.2. pieprasīt precizēt deklarācijā sniegto informāciju, ja tajā nav iekļauta visa nepieciešamā informācija, vai iesniegt nepieciešamos dokumentus.

47. Nacionālā mācību organizācija 15 dienu laikā pēc šo noteikumu 46.2. apakšpunktā minētā lēmuma paziņošanas  iesniedz Civilās aviācijas aģentūrā precizēto deklarāciju un pieprasītos dokumentus.

48. Civilās aviācijas aģentūra 15 dienu laikā pēc šo noteikumu 47. punktā minēto dokumentu saņemšanas pieņem vienu no šādiem lēmumiem:

48.1. izsniegt apliecinājumu par deklarācijas pieņemšanu, piešķirot nacionālās mācību organizācijas identifikācijas numuru, un iekļaut nacionālo mācību organizāciju uzraudzības programmā, ja deklarācijā ir iekļauta visa nepieciešamā informācija un ir pievienoti visi nepieciešamie dokumenti;

48.2. aizliegt mācību kursu uzsākšanu vai aizliegt uzsākto mācību kursu turpināšanu, ja deklarācijā nav iekļauta pieprasītā informācija vai nav iesniegti pieprasītie dokumenti.

49. Ja nacionālās mācību organizācijas deklarācijā ir iekļauts mācību kurss lidojumu apkalpes locekļiem gaisa kuģa tipa kvalifikācijas iegūšanai, Civilās aviācijas aģentūra triju mēnešu laikā izvērtē attiecīgā mācību kursa programmas atbilstību normatīvajiem aktiem, kas regulē civilās aviācijas gaisa kuģu lidojumu apkalpes locekļu apliecības izsniegšanas kārtību, un pieņem vienu no šādiem lēmumiem:

49.1. apstiprināt gaisa kuģa tipa kvalifikācijas mācību kursa programmu, ja tā atbilst šo noteikumu 6.2.1. apakšpunktā minētajām prasībām;

49.2. pieprasīt noteiktā termiņā veikt precizējumus gaisa kuģa tipa kvalifikācijas mācību kursa programmā, ja tā neatbilst šo noteikumu 6.2.1. apakšpunktā minētajām prasībām;

49.3. atteikt gaisa kuģa tipa kvalifikācijas mācību kursa programmas apstiprināšanu, ja Civilās aviācijas aģentūras noteiktajā termiņā nav iesniegta precizēta gaisa kuģa tipa kvalifikācijas mācību kursa programma.

50. Nacionālā mācību organizācija sagatavo un katru gadu līdz 1. martam iesniedz Civilās aviācijas aģentūrā darbības pārskatu par iepriekšējo kalendāra gadu.

51. Nacionālā mācību organizācija darbības pārskatā par iepriekšējo kalendāra gadu norāda:

51.1. informāciju par pasniegtajiem mācību kursiem;

51.2. informāciju par teorētisko zināšanu pasniedzējiem, lidojumu instruktoriem un lidojumu simulācijas trenažieru instruktoriem (vārds, uzvārds, lidojumu apkalpes locekļa apliecības (ja tāda ir) numurs, tajā esošās kvalifikācijas atzīmes un derīguma termiņš), kuri bija iesaistīti šo noteikumu 51.1. apakšpunktā minēto mācību kursu pasniegšanā;

51.3. informāciju par lidlaukiem (nosaukums, Starptautiskās civilās aviācijas organizācijas (ICAO) piešķirtais identifikācijas kods) un ekspluatācijas vietām (adreses, koordinātes), kuras tika izmantotas šo noteikumu 51.1. apakšpunktā minēto mācību kursu ietvaros;

51.4. katrā mācību kursā esošo studentpilotu skaitu, nokārtoto un nenokārtoto eksāmenu skaitu mācību kursā;

51.5. informāciju par gaisa kuģiem (tajā skaitā gaisa kuģa reģistrācijas numuru, mācību kursu, kurā gaisa kuģis tika izmantots, un lidlauku vai ekspluatācijas vietu, kur tas tika izmantots) un lidojumu simulācijas trenažieriem (tajā skaitā trenažiera kvalifikācijas numuru), kas tika izmantoti šo noteikumu 51.1. apakšpunktā minēto mācību kursu ietvaros;

51.6. informāciju par atgadījumiem, nelaimes gadījumiem vai incidentiem, kas notikuši mācību kursu laikā;

51.7. informāciju par iekšējo auditu plāna izpildi un drošuma rādītājiem;

51.8. jebkuru citu informāciju, kuru nacionālā mācību organizācija uzskata par būtisku vai kuru Civilās aviācijas aģentūra ir pieprasījusi iesniegt.

52. Nacionālās mācību organizācijas statuss tiek zaudēts, ja:

52.1. nacionālā mācību organizācija atsauc iesniegto deklarāciju;

52.2. nacionālā mācību organizācija 36 mēnešu laikā nav uzsākusi neviena deklarācijā norādītā mācību kursa pasniegšanu;

52.3. Civilās aviācijas aģentūra saskaņā ar uzraudzības programmu ir pieņēmusi lēmumu aizliegt nacionālās mācību organizācijas deklarācijā norādīto mācību kursu pasniegšanu.

**V. Noslēguma jautājumi**

53. Apstiprinātās mācību organizācijas, deklarētās mācību organizācijas un nacionālās mācību organizācijas, kuras ir sertificētas līdz šo noteikumu spēkā stāšanās brīdim, ne vēlāk kā līdz 2021. gada 1. jūnijam nodrošina atbilstību šo noteikumu prasībām.

54. Līdz šo noteikumu spēkā stāšanās brīdim izsniegtie apstiprinātās mācību organizācijas sertifikāti un apliecinājumi par deklarētās mācību organizācijas deklarācijas pieņemšanu ir uzskatāmi par atbilstošiem šo noteikumu prasībām.

Ministru prezidents A. K. Kariņš

Satiksmes ministrs T. Linkaits